KIRJALLINEN KYSYMYS E-0012/02

esittäjä(t): Rodi Kratsa-Tsagaropoulou (PPE-DE) neuvostolle

(23. tammikuuta 2002)

Aihe: Meda-ohjelman rahoitus ja kulttuuri

Meda I -asetukseen ja Meda II -asetukseen sisältyy selkeä ehto kulttuurialan yhteistyön edistämisestä osana EuroVälimeri-yhteistyökumppanuutta. Tähän mennessä tätä politiikkaa on toteutettu Heritage-ohjelman kautta, joka keskittyy etupäässä kumppanien kulttuuri- ja arkkitehtuuriperintöön.

Kun otetaan huomioon vallitseva poliittinen tilanne, jossa korostetaan EU:n jäsenvaltioiden ja kumppanimaiden kansojen keskinäistä ymmärtämystä ja niiden välisten suhteiden lujittamista, katsooko neuvosto, että olisi laadittava ja pantava täytäntöön kulttuurialan yhteistyötä (taiteeseen, historiaan, filosofiaan ja uskontoon liittyvän tiedon levittämistä) koskeva uusi ohjelma? Jos katsoo, olisiko neuvoston mielestä luotava uusia rakenteita mahdollisuuksia, jotta kulttuurien välinen EuroVälimeri-vuoropuhelu ja -yhteistyö saisi uutta tuulta purjeisiin ja kimmokkeita sekä edistäisi alueen lähentymistä, keskinäistä luottamusta ja vakautta?

Vastaus

(13. toukokuuta 2002)

1. Neuvosto yhtyy täysin arvoisan edustajan näkemyksiin. Brysselissä 5. ja 6. marraskuuta 2001 pidetyssä EuroVälimeri-ministerikokouksessa todettiin Barcelonan prosessin merkitys asiaankuuluvana ja tunnustettuna välineenä, joka mahdollistaa tasapuolisen vuoropuhelun eri kulttuurien ja sivilisaatioiden välillä. Ministerit sopivat työskentelyn jatkumisesta kaikkien rasismin muotojen, uskontoon liittyvien ennakkoluulojen ja stereotypioiden vastustamiseksi sekä kulttuurien ja sivilisaatioiden välisen vuoropuhelun vahvistamiseksi kiinnittämällä erityistä huomiota nuorisoon, koulutukseen ja tiedotusvälineisiin.

Ministerit panivat merkille Heritage-ohjelman puitteissa tapahtuneen edistymisen ja ohjelman toiseen vaiheen käynnistämisen vuoden 2001 alussa. Vuoden 2001 joulukuun loppuun mennessä oli päätetty kahdeksasta, yhteensä noin 17 miljoonaa euroa maksavasta hankkeesta, joiden toteuttamisen on määrä alkaa välittömästi. Kyseiset hankkeet kattavat hyvin laajan alan; niihin liittyy esimerkiksi kulttuuriperinnön, yhteisen kulttuurimuistin, taitotietoverkostojen, yhteisen musiikkiperinnön ja erityisesti esihistoriallisen kulttuuriperinnön arvostuksen lisääminen, tietoisuuden levittäminen kulttuuriperinnön yhtenäisyydestä sekä uuden tieto- ja viestintäteknologian käyttöönotto.

2. Kulttuuriyhteistyö on yksi Espanjan puheenjohtajakauden painopistealueista. Puheenjohtajavaltion suunnitelmiin kuuluu, että Valencian ministerikokous hyväksyisi puiteohjelman, jonka tavoitteena on nuorisoon, koulutukseen ja tiedotusvälineisiin keskittyvän kulttuurien ja sivilisaatioiden välisen vuoropuhelun tukeminen.

Tarkemmin ottaen ohjelman painopisteet ovat seuraavat:

- nuorisoon liittyen tuetaan komissiota alueellisen nuoriso-ohjelman toisen vaiheen käynnistämisessä;

- koulutuksen osalta tehostetaan Välimeren alueen yliopistojen välistä yhteistyötä ulottamalla Tempus-ohjelma Välimeren kumppaneihin, avustamalla yliopistojen opinto-ohjelmien ajantasaistamisessa sekä tukemalla opettajien koulutusta ja vaihtoa;

Tähän tarkoitukseen tulisi perustaa EuroVälimeri-säätiö, joka keskittyisi pääosin perus- ja keskiasteen koulutukseen ja jolla olisi itsenäinen, etenkin uuden teknologian käytön edistämiseen suunnattu rakenne.

- tiedotusvälineiden osalta käynnistetään alueellinen ohjelma tiedottamisesta ja viestinnästä Barcelonan prosessin näkyvyyden lisäämiseksi.

Lisäksi 3. kesäkuuta 2002 Wienissä järjestetään EuroVälimeri-maiden tiedotusvälineiden asemaa käsittelevä seminaari, jonka tarkoituksena on tarkastella kumppaneista molemmin puolin vallitsevia käsityksiä ja tuoda esille mahdollisia toimia, joita voitaisiin sisällyttää edellä mainittuun tulevaan viestintää ja tiedottamista koskevaan alueelliseen ohjelmaan.